Apa judul yg tepat untuk puisi berikut:
Lalu berkatalah Almitra, Bicaralah pada kami perihal Cinta. 
 Dan dia mengangkatkan kepalanya dan memandang ke arah kumpulan manusia itu, dan keheningan menguasai mereka. Dan dengan suara lantang dia berkata: 
  
 Pabila cinta menggamitmu, ikutlah ia 
 Walaupun jalan-jalannya sukar dan curam 
 Pabila ia mengepakkan sayapnya, 
 Engkau serahkanlah dirimu kepadanya 
 Walaupun pedang yang tersisip pada sayapnya akan melukakan kamu. 
  
 Pabila ia berkata-kata 
 Engkau percayalah kepadanya 
 walaupun suaranya akan menghancurkan mimpimu 
 seperti angin utara yang memusnahkan taman-taman 
 kerana sekalipun cinta memahkotakan kamu 
 Ia juga akan mengorbankan kamu 
 walaupun ia menyuburkan dahan-dahanmu 
 ia juga mematahkan ranting-rantingmu 
 walaupun ia memanjat dahanmu yang tinggi 
 dan mengusap ranting-rantingmu yang gementar 
 dalam remang cahaya matahari 
 ia juga turun ke akar-akarmu 
 dan menggoncangkannya dari perut bumi 
  
 Seperti seberkas jagung 
 ia akan mengumpulmu untuk dirinya 
 membantingkanmu sehingga engkau bogel 
 mengayakkanmu sehingga terpisah kamu dari kulitmu 
 mengisarkanmu sehingga engkau menjadi putih bersih 
 mengulimu agar kamu mudah dibentuk 
 dan selepas itu membakarmu di atas bara api 
 agar kamu menjadi sebuku roti yang diberkati 
 untuk hidangan kenduri Tuhanmu yang suci 
  
 Semua ini akan cinta lakukan kepadamu 
 supaya engkau memahami rahsia hatinya 
 dan dengan itu menjadi wangi-wangian kehidupan 
 tetapi seandainya di dalam ketakutanmu 
 engkau hanya mencari kedamaian dan nikmat cinta 
 maka lebih baiklah engkau membalut dirimu 
 yang bogel itu 
 dan beredarlah dari laman cinta yang penuh gelora 
 ke dunia gersang yang tidak bermusim 
 di sana engkau akan ketawa 
 tetapi bukan tawamu 
 dan engkau akan menangis 
 tetapi bukan dengan air matamu 
  
 Cinta tidak memberikan apa-apa melainkan dirinya 
 dan tidak mengambil apa-apa melainkan daripada dirinya 
 cinta tidak mengawal sesiapa 
 dan cinta tidak boleh dikawal sesiapa 
 kerana cinta lengkap dengan sendirinya 
  
 Dan pabila...

CINTA (I)